御溝 賜書
作者：司馬光
朝代：宋

paragraphs: 上聖固天縱，英藝皆絕倫。
時乘萬幾閑，翰動如有神。
用之當豫遊，不忘安四民。
匪頒及羣下，絡繹來中宸。
毰毸靈鳯翔，鬰怒虬龍振。
清若四海秋，熙如天下春。
愚臣土芥微，亦受雨露均。
願推賜書意，直以古義陳。
士本學先王，所求誼與仁。
農當服稼穯，昏作甽畝勤。
百工備用器，不治刺繡文。
萬商遷有無，不通珠翠珍。
四業既交修，坐令風化純。
人和衣食豐，天應殊祥臻。
皇心正在此，非以能高人。